Kevin Magnussen og hans tidligere manager skal igen i retten, fordi sagen er anket til Landsretten.

Parterne er nemlig ikke tilfredse med centrale punkter i dommen fra Københavns Byret.

Derfor går fighten mod Dorte Riis Madsen nu officielt videre til Landsretten, hvor parterne igen mødes for at få en afklaring i sagen om deres fælles manager-aftale.

Det står nu klart, efter at ankefristen udløb torsdag aften i denne uge.

Kevin Magnussen og kæresten Louise Gjørup forlader Københavns Byret i forbindelse med retssagen mod Dorte Riis Madsen (foto Bax Lindhardt) Vis mere Kevin Magnussen og kæresten Louise Gjørup forlader Københavns Byret i forbindelse med retssagen mod Dorte Riis Madsen (foto Bax Lindhardt)

B.T. har via kilder fået indsigt i ankesagen. Her fremgår det, at Kevin Magnussen og manageren ikke er tilfredse flere dele af dommen fra den første retssag i Københavns Byret.

Eksempelvis har Kevin Magnussen valgt at anke den del af dommen, der siger, at han i perioden fra 1. september 2015 og frem til 30. juni 2021 er forpligtet til at afgive 20 procent af sin løn til Dorte Riis Madsen.

Kevin Magnussen går dermed videre i sagen med krav om frifindelse. Han vil derfor heller ikke pålægges at skulle betale sagens omkostning på 375.000 kroner til Dorte Riis Madsen. Et enkelt punkt har Kevin Magnussen ifølge B.T.s oplysninger valgt ikke at føre ved Landsretten.

Det gælder spørgsmålet om, hvorvidt Dorte Riis Madsen har ret til 20 procent anparter i det anpartsselskab, der financierer danskerens racerkarriere. Et selskab, som Kevin Magnussen ejer sammen med milliardæren Anders Holch Povlsen.

Dorte Riis Madsen og advokat Martin Dahl Pedersen forlader Københavns Byret sammen. (Foto: Bax Lindhardt) Vis mere Dorte Riis Madsen og advokat Martin Dahl Pedersen forlader Københavns Byret sammen. (Foto: Bax Lindhardt)

Den dom får lov at stå som følge af dommen i Københavns Byret fra 23. august. B.T. erfarer desuden, at Dorte Riis Madsen har besluttet at stå fast på alle punkter i sit indledende, civile søgsmål mod den 25-årige Formel 1-stjerne, når sagen kommer for Landsretten.

Det vil sige, at hun i Landsretten vil bringe kravet om, at hun er berettiget til 20 procent af alle de indtægter, som tilfalder anpartsselskabet. Og dermed altså ikke ’kun’ 20 procent af Kevin Magnussen løn, der udbetales til ham fra selskabet.

I byretten kom det frem, at det især var personlige problemer, der ødelagde forholdet mellem Kevin Magnussen og Dorte Riis Madsen. Forholdet eksploderede til sidst, da Kevin Magnussen i 2015 blev degraderet til reservekører hos McLaren.

I den anden, sideløbende sag mellem Kevin Magnussen og hans tidligere advokat Kristian Paaschburg har det allerede været fremme hos TV2 Sport, at Kevin Magnussen også her anker afgørelsen fra Københavns Byret.

Kevin Magnussen ankommer til retten sammen med kæresten Louise Gjørup. (Foto: Bax Lindhardt) Vis mere Kevin Magnussen ankommer til retten sammen med kæresten Louise Gjørup. (Foto: Bax Lindhardt)

Her tabte racerkøreren sagen mod Kristian Paaschburg, og Kevin Magnussen blev dømt til at betale 150.000 kroner i sagsomkostninger. I den afgørelse lagde dommeren vægt på, at sagen nu var forældet. Men det skal Landsretten også se på.

Kevin Magnussen mener nemlig, at Kristian Paaschburg havde en interessekonflikt under indgåelsen af manageraftalen med Dorte Riis Madsen. Det ventes, at der kan gå op mod et år, før ankesagen bliver behandlet i landsretten.

B.T har forsøgt at få en kommentar fra sagens parter, men det er ikke lykkedes at få en udtalelse til denne artikel. Kevin Magnussen har ikke sagt meget om sagen offentligt. Men i forbindelse med Belgiens Grand Prix i år sagde han følgende.

»Jeg ved ikke rigtig hvad jeg skal sige om den – det hele er lidt forvirrende. Jeg føler ikke, at jeg hverken har vundet eller tabt. Jeg kan ikke rigtig forklare det – jeg føler egentlig ikke, at der er nogen vinder,« konstaterede han.